paragraph_text: 10,000 Days četvrti je studijski album američkog rock sastava Tool. Diskografske kuće Tool Dissectional i Volcano Entertainment objavile su ga 28. travnja 2006. u dijelovima Europe, dan kasnije u Australiji, 1. svibnja 2006. u Ujedinjenom Kraljevstvu, a 2. svibnja 2006. u Sjevernoj Americi. Snimanje uratka odvijalo se u O'Henry Sound Studiosu u Burbanku, Kaliforniji, ali i u The Loftu i Grandmaster Studiosu u Hollywoodu, Kaliforniji). Bio je to prvi put od albuma Undertow iz 1993. godine da je grupa radila u Grandmaster Studiosu i bez producenta Davida Bottrilla. Bio je miksan u Bayu 7 u Sjevernom Hollywoodu, a masteriran u Gateway Mastering Studiosu u Portlandu, Maineu. S 10,000 Daysa bila su objavljena tri singla koja su ušla u top 10 mjesta rock ljestvica: "Vicarious", "The Pot" i "Jambi".